Η εκπομπή Real Economy επισκέπτεται την Αθήνα και αναζητά τον παλμό της ελληνικής οικονομίας.

Ποιες είναι οι προοπτικές ανάκαμψης; Πώς αντιμετωπίζονται οι προκλήσεις που θέτουν οι όροι των πακέτων διάσωσης; Ποιες είναι οι στρατηγικές της Τρόικα; Τι αποτρέπει τους ξένους να επενδύσουν στην Ελλάδα;

Απαντήσεις στα ερωτήματα επιχειρούν να δώσουν προσωπικότητες της ελληνικής πολιτικής και οικονομικής ζωής.

«Ο δημόσιος τομέας είναι το τελευταίο προπύργιο των πελατειακών σχέσεων. Δυστυχώς αυτός είναι ένας από τους λόγους που η χώρα έφτασε σε αυτή την κατάσταση», υποστηρίζει ο νέος υπουργός Διοικητικής Μεταρρύθμισης Κυριάκος Μητσοτάκης.

Υπερασπίζεται το πρόγραμμα μεταρρυθμίσεων και συμπληρώνει: «Είμαι σίγουρος ότι οι πιστωτές μας κάποια στιγμή θα επανεξετάσουν την κατάσταση. Αλλά πρώτα πρέπει πρώτα να εκπληρώσουμε τις δικές μας ανειλημμένες υποχρεώσεις».

«Δεν μπορεί να λυθεί ένα πρόβλημα δεκαετιών μέσα σε λίγους μήνες», υπογραμμίζει ο γενικός γραμματέας συντονισμού του κυβερνητικού έργου Δημήτρης Βαρτζόπουλος.

«Η Επιτροπή έχει το ρόλο του πυροσβέστη και του αρχιτέκτονα ταυτόχρονα», δηλώνει ο Μαργαρίτης Σχοινάς που εκπροσωπεί την Task Force, την Ομάδα Δράσης της Κομισιόν στην Αθήνα.

Η εκπομπή παρουσιάζει ένα σύντομο χρονικό της ελληνικής κρίσης. Στη συνέχεια, εξετάζονται τα διαρθρωτικά προβλήματα που εμποδίζουν τις επενδύσεις στην ελληνική οικονομία.

Άνθρωποι της αγοράς εξηγούν με ποιο τρόπο η γραφειοκρατία αποτρέπει τους υποψήφιους επενδυτές από το να έρθουν στην Ελλάδα.

Παράλληλα, γίνεται αναφορά στα καινοτόμα ερευνητικά προγράμματα, που βρίσκονται σε εξέλιξη και συγχρηματοδοτούνται από τα ευρωπαϊκά ταμεία και τον κρατικό προϋπολογισμό.